— Мы святкуем юбілей 13 снежня. Лічба 13 для нас шчаслівая. Традыцыйна мы ўпрыгожваем гімназію тэматычна. Тэматыка сёлетняга юбілею — “Дзень нараджэння пад Новы год”. Гімназію ўпрыгожаць вялікія двухметровыя торты, свечкі, шары, клоўны — адным словам, тое, што суправаджае дзень нараджэння. Традыцыйна мы рыхтуем якое-небудзь выданне (сёлета гэта будзе фотаальбом “Гісторыя ў асобах”, які атрымае кожны педагог), відэафільм пра нашу ўстанову — пра тых людзей, якія зрабілі ўклад у развіццё гімназіі ў апошнія гады. Будуць арганізаваны цікавыя акцыі: эстафета пакаленняў “Нашы бацькі — выпускнікі гімназіі”, акцыя “Через годы, через расстояния…” (зварот да навучэнцаў 2051 года), урачыстае мерапрыемства “З любоўю пра гімназію. Працяг будзе…”. Кожны навучэнец атрымае ў гэты дзень юбілейны значок, шакаладку і каляндарык. Падарункамі будуць адзначаны кожны трынаццаты навучэнец класа, тыя, хто нарадзіўся 13 снежня, усе, каму сёлета спаўняецца 35 гадоў. У музеі будзе новая экспазіцыя. Плануецца і шмат іншых мерапрыемстваў, конкурсаў, слайд-шоу, выстаў, экскурсій, правядзенне якіх пачалося пасля канікул, каб яшчэ больш узняць у вачах бацькоў і вучняў аўтарытэт гімназіі.